ກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບອົດສະຕຣາລີ ນິວຊີແລນ ຄັ້ງທີ 21
ໃນວັນທີ 04 ສິງຫາ 2016 ຕອນເຊົ້າ ທີ່ ໂຮງແຮມດອນຈັນພາເລດ, ໄດ້ມີການສືບຕໍ່ ການດຳເນີນກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 ແລະ ກອງປະຊຸມອື່ນຯ ທີ່ກ່ຽວຂ້ອງ; ຊຶ່ງໃນພາກເຊົ້ານີ້ແມ່ນໄດ້ໄຂກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບອົດສະຕຣາລີ ນິວຊີແລນ ຄັ້ງທີ 21 (21th AEM-CER Consultations) ຂຶ້ນພາຍໃຕ້ການເປັນປະທານຮ່ວມ ຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີ ກະຊວງອຸດສາຫະກຳ ແລະ ການຄ້າ ທັງເປັນລັດຖະມົນຕີເສດຖະກິດອາຊຽນ ຂອງ ສປປ ລາວ ແລະ ທ່ານ ສະຕີເວັນ ຊີໂອໂບ, ລັດຖະມົນຕີວ່າການກະຊວງການຄ້າ ແລະ ການລົງທຶນຂອງອົດສະຕາລີ ແລະ ທ່ານ ທອດ ແມັກຄເລ, ລັດຖະມົນຕີວ່າການກະຊວງການຄ້າຂອງນິວຊີແລນ. ຈຸດປະສົງຂອງກອງປະຊຸມດັ່ງກ່າວແມ່ນ ເພື່ອສືບຕໍ່ຜົນຂອງການປຶກສາຫາລືຮ່ວມກັນໃນກອງປະຊຸມຄັ້ງທີ່ຜ່ານມາ ໂດຍແນໃສ່ເສີມຂະຫຍາຍການຮ່ວມມືດ້ານເສດຖະກິດການຄ້າ ແລະ ການລົງທຶນ ນຳກັນໃຫ້ນັບຫລາຍຂຶ້ນ.
ເວົ້າລວມແລ້ວ, ກອງປະຊຸມຄັ້ງນີ້ແມ່ນໄດ້ດຳເນີນໄປດ້ວຍຜົນສຳເລັດຕາມຄາດໝາຍເປັນຢ່າງດີ ຊຶ່ງໃນນັ້ນ ໄດ້ເຫັນດີນຳກັນຫລາຍປະເດັນດັ່ງນີ້:
1. ອົດສະຕາລີ ແລະ ນິວຊີແລນ ໄດ້ກ່າວວ່າການສ້າງປະຊາຄົມເສດຖະກິດອາຊຽນ ຫຼື AEC ໃນປີ 2015 ເປັນບາດກ້າວສຳຄັນໃນການເຊື່ອມໂຍງເສດຖະກິດໃນພາກພື້ນ. ໃນນີ້, ອົດສະຕຣາລີ ນິວຊີແລນ ຍັງໄດ້ສະແດງຄວາມຍິນດີຕໍ່ອາຊຽນ ທີ່ມີແຜນແມ່ບົດສະບັບ ໃໝ່ສຳລັບປີ 2025 ຊຶ່ງແຜນດັ່ງກ່າວໄດ້ເລັງເຫັນການສ້າງປະຊາຄົມເສດຖະກິດອາຊຽນ ໃຫ້ເຊື່ອມໂຍງເປັນໜຶ່ງດຽວ; ມີການແຂ່ງຂັນ, ມີຫົວຄິດປະດິດສ້າງ ແລະ ມີຄວາມຫຼາກຫຼາຍ; ໂດຍມີການເສີມຂະຫຍາຍການເຊື່ອມຕໍ່ ແລະ ການຮ່ວມມືຂອງຂະແໜງການ; ມີການປັບຕົວໄວ, ເປັນເອກະລັກ, ມີລັກສະນະມະຫາຊົນ ແລະ ລວມສູນ; ພ້ອມທັງມີການເຊື່ອມໂຍງກັບເສດຖະກິດໂລກ.
2. ບັນດາລັດຖະມົນຕີມີຄວາມຍິນດີ ແລະ ຮັບຊາບຕໍ່ການຄ້າດ້ານສິນຄ້າພາຍໃນອາຊຽນ, ອົດສະຕາລີ ແລະ ນິວຊີແລນ ໄດ້ເພີ່ມຂຶ້ນເປັນ 60.3 ຕື້ ໂດລາ ໃນປີ 2015, ຄິດໄລ່ເປັນ 2.6 ເປີເຊັນ ຂອງມູນຄ່າການຄ້າທັງໝົດຂອງອາຊຽນ. ການລົງທຶນໂດຍກົງຂອງຕ່າງປະເທດທີ່ມີເງິນລົງທຶນຈາກ ອົດສະຕາລີ ແລະ ນິວຊີແລນ ໃນຕະຫຼາດອາຊຽນ ມີມູນຄ່າ 7.4 ຕື້ ໂດລາ ໃນປີ 2015, ຄິດໄລ່ເປັນ 6.2 ເປີເຊັນຂອງມູນຄ່າການລົງທຶນໂດຍກົງຈາກຕ່າງປະເທດທັງໝົດໃນອາຊຽນ.
3. ອົດສະຕາລີ ເປັນຄູ່ຄ້າທີ່ໃຫຍ່ທີ່ສຸດອັນດັບທີ 7 ຂອງອາຊຽນໃນປີ 2015 ໂດຍມີມູນຄ່າການຄ້າທັງສອງຝ່າຍສຳລັບການຄ້າດ້ານສິນຄ້າຈຳນວນ 51.8 ຕື້ ໂດລາ. ການລົງທຶນໂດຍກົງຂອງຕ່າງປະເທດທີ່ມີເງິນລົງທຶນຈາກອົດສະຕາລີ ໃນຕະຫຼາດອາຊຽນ ມີມູນຄ່າ 5.2 ຕື້ ໂດລາ ໃນປີ 2015. ໃນປີດຽວກັນ, ມູນຄ່າການຄ້າທັງໝົດຂອງການຄ້າດ້ານສິນຄ້າລະຫວ່າງອາຊຽນ ແລະ ນິວຊີແລນ ບັນລຸ 8.5 ຕື້ ໂດລາ ແລະ ການລົງທຶນໂດຍກົງຂອງຕ່າງະເທດທີ່ມີເງິນລົງທຶນຈາກນິວຊີແລນໃນຕະຫຼາດອາຊຽນ ມີມູນຄ່າ 2.2 ຕື້ໂດລາ.
4. ບັນດາລັດຖະມົນຕີ ໄດ້ສະແດງຄວາມຍິນດີຕໍ່ຜົນບັງຄັບໃຊ້ ຫຼື ການໃຫ້ສັດຕະຍາບັນຂອງອານຸສັນຍາສະບັບທຳອິດ ເພື່ອປັບປຸງສັນຍາການຄ້າເສລີ ອາຊຽນ-ອົດສະຕາລີ ແລະ ນິວຊີແລນ. ບັນດາລັດຖະມົນຕີໄດ້ເນັ້ນໜັກບັນຫາສຳຄັນ, ໂດຍສະເພາະແມ່ນເປົ້າໝາຍຂອງສັນຍາດັ່ງກ່າວ ເພື່ອສົ່ງເສີມ ແລະ ອຳນວຍຄວາມສະດວກໃຫ້ແກ່ການຄ້າຂອງຄູ່ຮ່ວມສັນຍາ.
5. ບັນດາລັດຖະມົນຕີ ໄດ້ຮັບຮອງເອົາໜ້າວຽກລະອຽດຂອງການທົບທວນສັນຍາການຄ້າເສລີອາຊຽນ-ອົດສະຕາລີ ແລະ ນິວຊີແລນ ແລະ ໄດ້ສະໜັບສະໜູນໃຫ້ວິຊາການກ່ຽວຂ້ອງ ພະຍາຍາມຈັດຕັ້ງປະຕິບັດບັນດາຂໍ້ແນະນໍາທີ່ໄດ້ມາຈາກຜົນຂອງການທົບທວນສັນຍາ ໃຫ້ສຳເລັດຕາມວັນເວລາທີ່ເໝາະສົມ.
6. ບັນດາລັດຖະມົນຕີຍິນດີ ແລະ ຮັບຊາບຕໍ່ຜົນຂອງປ່ຽນລະຫັດພາສີຕາມຕາຕະລາງຫຼຸດຜ່ອນອັດຕາພາສີ (TRS) ແລະ ລະບຽບສະເພາະແຫຼ່ງກຳເນີດສິນຄ້າ (PSR) ຈາກສາລະບານພາສີປີ 2012 ມາເປັນ 2017 ຊຶ່ງໄດ້ຈັດຂຶ້ນໃນລະຫວ່າງວັນທີ 20-24 ພຶດສະພາ 2016 ທີ່ ເຊບູ, ຟີລິບປິນ. ບັນດາລັດຖະມົນຕີ ໄດ້ເນັ້ນໜັກບັນຫາສຳຄັນຂອງການປ່ຽນລະຫັດພາສີດັ່ງກ່າວ ແລະ ສະໜັບສະໜູນໃຫ້ວິຊາການອາວຸໂສ ຮັບປະກັນການຈັດຕັ້ງປະຕິບັດຜົນຂອງການຮ່ວມມືເສດຖະກິດຮອບດ້ານ.
7. ບັນດາລັດຖະມົນຕີ ໄດ້ສະໜັບສະໜູນໃຫ້ບັນດາຄູ່ຮ່ວມສັນຍາ ໃຊ້ຄວາມພະຍາຍາມປຶກສາຫາລືກ່ຽວກັບແຜນວຽກຂອງສັນຍາການຄ້າເສລີອາຊຽນ-ອົດສະຕາລີ ແລະ ນິວຊີແລນ ຊຶ່ງລວມມືການທົບທວນຄືນມາດຕະການທີ່ບໍ່ແມ່ນພາສີ, ລະບຽບສະເພາະຜະລິດຕະພັນ, ການຄ້າດ້ານການບໍລິການ ແລະ ການລົງທຶນ.
8. ບັນດາລັດຖະມົນຕີ ໄດ້ປະກາດນໍາໃຊ້ການຈັດຕັ້ງປະຕິບັດສັນຍາການຮ່ວມມືດ້ານວິຊາການເສດຖະກິດ (AECSP) ຊຶ່ງໄດ້ສະໜັບສະໜູນການຈັດຕັ້ງປະຕິບັດສັນຍາການຄ້າເສລີອາຊຽນ-ອົດສະຕາລີ ແລະ ນິວຊີແລນ ໃນ 9 ຂົງເຂດ ລວມມີ: ແຫຼ່ງກຳເນີດສິນຄ້າ, ສຸຂານາໄມ ແລະ ສຸຂານາໄມພືດ, ມາດຕະຖານ, ມາດຕະການດ້ານເຕັກນິກ ແລະ ຂັ້ນຕອນການປະເມີນຄວາມສ່ຽງ, ການຄ້າດ້ານການບໍລິການ, ການລົງທຶນ, ຊັບສິນທາງປັນຍາ, ການເຊື່ອມໂຍງດ້ານຂະແໜງການ, ພາສີ ແລະ ການແຂ່ງຂັນ.